Nogle af verdens bedste cykelryttere skal til sommer konkurrere på nordjysk asfalt i etapeløbet Postnord Danmark Rundt. Danmarks Cykle Union, som arrangerer løbet, har mandag offentliggjort årets rute. 2023-udgaven af Postnord Danmark Rundt bliver skudt i gang 15. august i Aalborg, hvor der også er mål, når rytterne har tilbagelagt 170 kilometer, der bringer dem omkring byer som Nibe, Sønderup og Støvring. - Det er helt unikt, at Aalborg både er startby og målby for Postnord Danmark Rundt til sommer. Det betyder, at publikum både kan opleve præsentationen af rytterne inde ved Budolfi Plads, når den første etape skydes i gang 15. august, og når de kommer i mål igen ved Væddeløbsbanen, siger Aalborg Kommunes borgmester Thomas Kastrup-Larsen. Glæder sig til cykelfest Efter rytterpræsentationen på Budolfi Plads kører rytterne til Nibe og herefter sydøst via byerne Vegger, Sønderup og Suldrup. Når feltet har kørt 70 kilometer rammer de Rebild Bakker, hvor der køres en 12 kilometer lang rundstrækning. Efter knap 100 kilometer kører feltet ind i Støvring, og herefter skal de ad små veje ind på den 11 kilometer lange rundstrækning i Hasseris. Her skal rytterne op ad de stejle bakker Skovbakkevej og Nordtoft. - Aalborg glæder sig rigtig meget til cykelfesten og er klar til at skabe fantastiske rammer sammen med alle de publikummer, som vi håber dukker op og skaber en fest langs vejene både centralt i Aalborg, i oplandsbyerne og ude langs landevejene. Jeg glæder mig til at sende masser af hep afsted mod verdens bedste cykelryttere - og håber at se en hel masse til cykelfest i Aalborg, siger borgmesteren. Ingen Vingegaard Postnord Danmark Rundt køres i kølvandet på Tour de France og VM, men den forsvarende Tour de France-vinder Jonas Vingegaard fra Thy kommer dog ikke til at køre cykelløb hjemme i Nordjylland i ugerne efter en potentiel ny Tour-triumf. Jumbo-Visma, som Vingegaard kører for, er nemlig ikke på startlisten til årets Danmark Rundt, som i alt får deltagelse af fem hold fra cykelsportens øverste hylde, World Touren. Årets fem World Tour-hold i Postnord Danmark Rundt er Soudal-Quick Step, DSM, Alpecin-Deceuninck, EF Education-EasyPost og Trek-Segafredo. Postnord Danmark Rundt slutter 19. august med en enkeltstart i Helsingør.

Referat:
Aalborg bliver start- og målby for første etape af årets Postnord Danmark Rundt.